Geschter hämmer äxtra s Auto so positioniert, dass d Sunne ois am Morge nöd grad as Zält aneschiint. Leider hät d Sunne aber hüt am Morge dä Dienscht verseit und gar nöd gschunne. So hämmer friedlich chöne uspfuuse und sind dänn am Nomittag fit gsi für oisi allererscht Golflesson. Dä Paul, oisi Privatteacher, hät ois zeiget, wie mer die  erschte 100 Bölle müend füre pfäffere. Nach de erschte paar hät er denn nur gfunde, "ihr machet das ganz normal, ich will aber nöd, dass ers nomal machet"... Golfe - für die wos nöd wüsset - isch nämli nur öppis für Abnormali :-D. Mer händ dänn dänkt, dass das zu ois passt und wiiter trainiert. Aber mer muess de blöd Schleger scho chli sehr komisch hebe zum Schlah und de René, wo sich doch vom Hockeyspiele gwöhnt isch, de Stock uf de lingge Siite z ha, hät sich gradmal rächt müesse umgwöhne bim Golfe, wo natürli  alles verchehrt isch ;) Nachere Stund und je 100 Bölle, hämmer dänn beid Blattere a dä Händ und Muskelkater i de Ärm und im Rugge gha. S gseht also nur so us, wie wänn das gar kein richtige Sport wär. S isch uf all Fäll viel asträngender, als mir ois das vorgstellt händ. Dä Paul hät dänn no gmeint, mer söllet uf jede Fall no chli go üebe gah (mir händ gmeint, mer seget jetzt scho Profis :D )